Nõukogu määrus (EMÜ) nr 3637/92,

27. november 1992,

Austriat läbivatele liikmesriigis registreeritud üle 7,5-tonnise täismassiga rasketele kaubaveokitele transiidiõiguste (ökopunktide) jaotamise süsteemi kohta

EUROOPA ÜHENDUSTE NÕUKOGU,

võttes arvesse Euroopa Majandusühenduse asutamislepingut, eriti selle artiklit 75,

võttes arvesse komisjoni ettepanekut,

võttes arvesse Euroopa Parlamendi arvamust, [1]

võttes arvesse majandus- ja sotsiaalkomitee arvamust [2]

ning arvestades, et:

Austria Vabariigi ja Euroopa Majandusühenduse vahel on sõlmitud kaupade transiiti maantee- või raudteevedudena käsitlev kokkulepe; [3]

eespool nimetatud kokkuleppe artiklis 15 nähakse ette saastuse vähendamine, mida tekitavad rasked kaubaveokid transiidil läbi Austria territooriumi ja mis saavutatakse üle 7,5-tonnise täismassiga raskete kaubaveokite NOx — heitmete koguhulga vähendamisega 60 % võrra kokkuleppe 12 aasta jooksul, nimelt 2003. aasta lõpuks;

kõnealune NOx — heitmete koguhulk väljendatakse punktide (ökopunktide) arvuga, mida sõidukid kasutavad, et neil lubataks sõita läbi Austria;

kokkuleppes nähakse ette, et Austria pädevad asutused annavad ühendusele eespool nimetatud ökopunktid, et ühendus jaotaks need oma eeskirjade ja menetluskorra kohaselt oma liikmesriikide vahel;

on vaja kehtestada ühendusele antavate ökopunktide jaotamist ja haldamist reguleerivad eeskirjad;

komisjon peaks jaotama ökopunktid liikmesriikidele;

96,66 % kasutatavatest ökopunktidest tuleks jaotada liikmesriikide vahel vastavalt jaotusskaalale, mis põhineb 1991. aasta transpordisuhetel Austriaga;

liikmesriigid peaksid komisjonile aegsasti tagastama need ökopunktid, mida olemasolevate andmete põhjal asjaomase aasta lõpuks tõenäoliselt ära ei kasutata;

komisjon peaks säilitama kasutamata jäänud punkte reservina, mida vastavalt heakskiidetud objektiivsetele kriteeriumidele jaotada hüvitusena teatavatele liikmesriikidele hiljemalt üks kuu enne asjaomase aasta lõppu;

kõnealuse reservi jaotamisel vastavalt objektiivsetele kriteeriumidele abistab komisjoni nõukogu 27. novembri 1992. aasta otsuse 92/577/EMÜ (Euroopa Majandusühenduse ja Austria Vabariigi vahelise kaupade transiiti maantee- või raudteevedudena käsitleva kokkuleppe sõlmimise kohta [4] artiklis 4 ettenähtud komitee,

ON VASTU VÕTNUD KÄESOLEVA MÄÄRUSE:

Artikkel 1

Käesoleva määrusega kehtestatakse Euroopa Majandusühenduse ja Austria Vabariigi vahelise kaupade transiiti maantee- või raudteevedudena käsitleva kokkuleppe artikli 15 alusel ühendusele antud ökopunktide jaotamise süsteem huvitatud veoettevõtjate vahel.

Artikkel 2

1. Ökopunktide hulk, mis moodustab 96,66 % kõikidest kasutatavatest ökopunktidest, jaotatakse liikmesriikide vahel vastavalt I lisas näidatud jaotusskaalale.

2. Need ökopunktid antakse liikmesriikide käsutusse igal aastal kahes osas, esimene enne eelmise aasta 1. oktoobrit ja teine enne kehtivusaasta 1. märtsi.

Artikkel 3

1. Liikmesriikide pädevad asutused jaotavad nende käsutuses olevad ökopunktid oma territooriumil registrisse kantud huvitatud ettevõtjatele artikli 2 kohaselt.

2. Liikmesriikide pädevad asutused tagastavad komisjonile igal aastal hiljemalt 15. oktoobriks need ökopunktid, mida nende käsutuses olevate andmete ja aasta viimast kuud käsitleva liiklushinnangu põhjal tõenäoliselt enne aasta lõppu ei kasutata.

Artikkel 4

1. Ökopunktid, mida ei jaotata liikmesriikide vahel artikli 2 kohaselt, ja need, mis on tagastatud komisjonile artikli 3 kohaselt, moodustavad ühenduse reservi.

2. Komisjon määrab ühenduse reservi ökopunktid liikmesriikidele artiklis 5 sätestatud korras vähemalt kuu aega enne aasta lõppu, võttes arvesse viisi, kuidas iga liikmesriik on hallanud talle määratud ökopunkte, ja iga liikmesriigi veoettevõtjate objektiivseid vajadusi, mis võidakse kindlaks määrata eelkõige järgmiste kriteeriumide alusel:

- II lisas esitatud Itaalia ja Kreeka eriolukord,

- ebasoodne lähtepositsioon,

- raskused sõidukipargi tehnilisel täiustamisel NOx — heitmete puhul,

- geograafilised olud,

- ettenägematud sündmused.

Artikkel 5

Komisjoni abistab direktiivi 92/577/EÜ artikli 4 alusel loodud komitee.

Komisjoni esindaja esitab komiteele võetavate meetmete eelnõu, mis käsitleb ökopunktide jaotamist ühenduse reservist. Komitee esitab eelnõu kohta oma arvamuse tähtaja jooksul, mille vastavalt küsimuse kiireloomulisusele võib määrata eesistuja. Arvamus esitatakse sellise häälteenamusega, nagu on sätestatud asutamislepingu artikli 148 lõikes 2 nõukogu otsuste vastuvõtmiseks komisjoni ettepaneku põhjal. Liikmesriikide esindajate hääli komitees arvestatakse kõnealuses artiklis sätestatud viisil. Eesistuja ei hääleta.

Kui kavandatav jaotamine on komitee arvamusega kooskõlas, võtab komisjon selle vastu.

Kui kavandatav jaotamine ei ole komitee arvamusega kooskõlas või kui komitee ei esita oma arvamust, esitab ühenduse reservist jaotatavate ökopunktide kohta viivitamata ettepaneku nõukogule. Nõukogu langetab otsuse kvalifitseeritud häälteenamusega.

Kui nõukogu ei ole otsust teinud nelja nädala jooksul alates nõukogu poole pöördumisest, võtab komisjon ettepandud ökopunktide jaotamise vastu.

Artikkel 6

Käesolev määrus jõustub üheaegselt Euroopa Majandusühenduse ja Austria Vabariigi vahelise kaupade transiiti maantee- või raudteevedudena käsitleva kokkuleppega.

Käesolev määrus on tervikuna siduv ja vahetult kohaldatav kõikides liikmesriikides.

Brüssel, 27. november 1992

Nõukogu nimel

eesistuja

J. Patten

[1] Arvamus on esitatud 20. novembril 1992 (Euroopa Ühenduste Teatajas seni avaldamata).

[2] Arvamus on esitatud 24. novembril 1992 (Euroopa Ühenduste Teatajas seni avaldamata).

[3] EÜT L 373, 21.12.1992, lk 4.

[4] EÜT L 373, 21.12.1992, lk 4.

--------------------------------------------------

I LISA

Ökopunktide jaotusskaala

Liikmeriik | Ühik |

Belgia | 32500 |

Taani | 40500 |

Saksamaa | 482500 |

Kreeka | 60500 |

Hispaania | 1200 |

Prantsusmaa | 5000 |

Iirimaa | 1000 |

Itaalia | 510000 |

Luksemburg | 5000 |

Madalmaad | 123500 |

Portugal | 400 |

Ühendkuningriik | 8500 |

Kokku: | 1270600 |

--------------------------------------------------

II LISA

Artikli 4 lõike 2 esimeses taandes nimetatud eriolukorrad

Reservist, mis on 3,34 % ökopunktide üldarvust, antakse eelisõiguse alusel ja vastavalt I lisa jaotusskaalale 0,41 % (eeldatavalt I lisa 5430 ühiku ulatuses) põhimõtteliselt jaotatavate ökopunktide üldarvust Itaaliale ja Kreekale.

--------------------------------------------------